text: F 16-fly fra Skrydstrup angriber nu også mål i Syrien
  05 august 2016 kl. 09.42
   F 16-kampfly fra Flyvestation Skrydstrup udstationeret på Incirlik-basen i det sydlige Tyrkiet har nu for første gang angrebet mål i Syrien.
  F 16-kampfly fra Flyvestation Skrydstrup udstationeret på Incirlik-basen i det sydlige Tyrkiet har i den seneste uge for første gang angrebet mål i Syrien, nærmere bestemt i den syriske provins Al Raqqah.
  Det oplyser Forsvaret på sin hjemmeside
  Ud over mål i Syrien har de danske F 16-fly i den seneste uge deltaget i operationer over de irakiske provinser Al Anbar, Ninawa, Dahuk, Erbil og Salah Ad Din.
  Missionerne har omfattet angreb på kommando- og kontrolfaciliteter, våbenlagre, kampstillinger og fjender i bygninger. Endelig har F-16 flyene også udført overvågningsopgaver og indsamlet efterretninger.
  Det danske angreb i Syrien er ifølge Forsvaret sket sammen med "andre koalitionslande".
  De danske kampfly og et personel på omkring 100 personer fra Skrydstrup har siden 17. juni været udstationeret på Incirlik-basen i det sydlige Tyrkiet, har tidligere fløjet overvågnings- og efterretningsmissioner over Syrien og hidtil alene kastet bomber over Irak.
  I alt har de danske fly siden 17. juni kastet 93 bomber på 67 missioner.
  F 16-flyene og mandskab fra Flyvestation Skrydstrup skal efter planen være udsendt i samlet seks måneder som del af den amerikansk ledede koalition, Inherent Resolve.
  